इंग्ल्यान्डको कमजोर ब्याटिङ
इंग्ल्यान्ड टोली एसेज शृंखलाको तेस्रो टेस्टको पहिलो दिन १ सय ८५ रनमा अलआउट भएको छ । अस्ट्रेलियाको निरन्तर बलिङ आक्रमणको सामना गर्न असफल इंग्लिस टोलीको एसेज शृंखला जित्ने सपना पूरा नहुने सम्भावना बढेको छ ।
मेलबर्न — इंग्ल्यान्ड टोली एसेज शृंखलाको तेस्रो टेस्टको पहिलो दिन १ सय ८५ रनमा अलआउट भएको छ । अस्ट्रेलियाको निरन्तर बलिङ आक्रमणको सामना गर्न असफल इंग्लिस टोलीको एसेज शृंखला जित्ने सपना पूरा नहुने सम्भावना बढेको छ ।ब्रिसबेन र एडिलेडमा फराकिलो अन्तरको हारपछि पाँच टेस्ट शृंखलामा जितको आशा कायम राख्न पाहुना टोलीका लागि यो टेस्ट जित्नैपर्ने थियो । एसेज उपाधि रक्षा गर्न अस्ट्रेलियालाई कम्तीमा बराबरी पर्याप्त हुनेछ ।तर, इंग्लिस समर्थकको सबै आसहरू अस्ट्रेलियाली बलिङले ध्वस्त पारिदिएको छ । कप्तान जो रुट (५०) र जोनी बेरिस्टो (३५) ले मात्र अस्ट्रेलियाका तीव्र बलरको प्रतिरोध गर्न सके ।कोभिड–१९ का कारण आइसोलेसनमा बस्नुपर्दा एडिलेडमा भएको दोस्रो टेस्ट गुमाएका प्याट कमिन्स आफ्नो उच्च लयका साथ फर्किएका छन् । ‘स्पिन किङ’ नाथन लियोनले सानदार प्रदर्शन कायम राखे । दुवैले ३–३६ को प्रदर्शन गरे ।एक सामूहिक बलिङ आक्रमणका रूपमा हामी कुनै पनि ओपनरमा चुक्न चाहन्नौं । खेल जित्न २० विकेट लिनुपर्छ, हाम्रो मुख्य उद्देश्य पनि यही हो,’ मार्क उडको विकेट लिँदै टेस्ट डेब्यु गरेका अस्ट्रेलियाली बलर स्कट बोलान्डले भने, ‘यो सानदार आक्रमणको हिस्सा बन्न पाउँदा खुसी छु ।’अघिल्लो दुई टेस्टमा ब्याटिङ र बलिङमा कमजोर प्रदर्शन गरेको इंग्ल्यान्डले यो शृंखलाका पाँच इनिङ्समा २ सय ९७ भन्दा धेरै योगफल बनाउन सकेको छैन । ‘वास्तवमै टस हाम्रो पक्षमा रहेन । हामी पनि पहिलो बलिङ गर्ने पक्षमा थियौं,’ बेरिस्टोले भने, ‘हामी ठूलो योगफलको खोजीमा छौं । लगातार कमजोर ब्याटिङले कठिन भइरहेको छ ।’